  Виталий Пронин Конкурсын вормисе потэмъёс.Эрик Батуев журналистлэн но кылбурчилэн творчествоез удмурт гожъяськисьёс понна туж адӟем карымон луэ. Соин «Удмурт кенеш» огазеяськон шаерысьтымы журналистъёс пӧлын Национальной премия кылдытон сярысь  кичӧлтонэн потыку, кенешемын вал солы Э. Батуевлэсь нимзэ сётыны. Шонерзэ вераса, Э. Батуев нимо премия асьмелэн вал ни. Сое ас вакытаз юнматӥзы Дэри ёрос администрация но  Улосэз азинтонъя институт (кивалтӥсез С. Смирнова). Но «Удмурт кенеш» лыдъяз, та премилэсь данзэ ӝутоно - солы Национальной статус сётоно. Сыӵе кичӧлтонлы дурбасьтӥз Удмуртиысь Журналистъёслэн огазеяськонзы, итӥськиз Егитъёсын ужанъя министерство. Озьы туэысен та премия понна нюръяськыны быгатӥзы быдэс шаерысьтымы  журналистъёс.Жаляса верано, конкурсэ пыриськисьёс ӧжыт вал: ваньмыз-ӧвӧлэз 12 мурт, со пӧлысь  4-эз - радиоын-телевидениын ужасьёс, кылемез - газетчиос. Озьы дунъяны ӵектэмын вал 49 печатлам материал но быдэн кык теле- но радиоциклъёс.Конкурсэ мыло-кыдо пыриськизы «Удмурт дунне» газетысь журналистъёс. Нош ёрос газетъёсын, радиоын тыршисьёс малы ке ӧз вазиське, ужъёссэс ыстӥзы Эгралась «Вакыт» газет но Можга телевидение гинэ.Мукет ласянь, конкурсэ ыстэм ужъёс шумпоттӥзы пуштросэнызы но туж пӧртэм темаосты усьтэменызы. Со кызьы ке тодмо-дано удмурт кизилиосын тодматсконъёс но кылмес  утён-азинтон ужпумъёс,  национальной политика, культура, озьы ик огшоры гуртоослэн нуналмысь сюлмаськонъёссы, шуг-секытъёссы.Комиссия вань ужъёсты пыр-поч учкиз-лыдӟиз. Кудӥзъя ке авторъя куараос люкиськылӥзы, нош кудӥз ке понна жюри огымысь дурбасьтӥз.  Гожъяськисьёсты ӟеч премиен ӵем уг пусйыло бере, кенешемын вал 3 муртэ вормисен лыдъяны: печатьын, радиоын но телевидениын ужась быдэн одӥг муртэ.Нырысетӥезъя дунъясьёслэн нокыӵе эчешонзы ӧй вал, шуыны луоз. Ваньмызлэсь сюлэмзэс вырӟытӥзы   Георгий Грязевлэн очеркъёсыз. Соос сӥземын зэмос геройёслы.  Владивостокын удмурт семьяын вордскем Юрий Курягин аслэсьтыз улонзэ герӟа армиен,  пичи дырысен малпа офицер луон сярысь. Малпанэз быдэсмиз. Но со ик улонзэ быдтӥз. Лейтенант Курягин кышкатэк ожмаськиз Чечняысь Ташбака гурезьын. Сӧсырмыса но ӧз чигна, солдатъёссэ ӧз кельты. Лейтенантлы Юрий Курягинлы быремез бере сётэмын Россилэн Героез ним.Та учыр бере дас арлэсь кема ортчиз ни, но со  вӧсь али но улэп.Мукетыз удмурт пияш - Шаркан ёросысь  Зюзя гуртысь Владимир Главатских - Чечняе сюриз 1995-тӥ арын. Со ас вылаз шӧдӥз дарылэсь шӧмзэ.  Сӧсырмыса Шаркан палъёсаз берытскиз. Тазэ героез орден шедьтӥз 10 ар ортчыса гинэ!Очеркъёс туж мур но яркыт гожтэмын: лыдӟыку син азе  пуксё ожысь суредъёс, асьме пиосъёслэн кышкасьтэм луэмзы, эшъёссэс утемзы.  Та гожтосъёсты огкутскемен лыдӟыны но уг луы, сюлэм позырске, шокан пытсаське. Эрик (Валерий) Батуев ачиз но олокӧня пол вуылӥз «пӧсь интыосы», кышкытлык шоры учкытэк, солы кельшылӥз отысь репортажъёс дасялляны. Малпаськом, Валера  но вылӥ дунъясал та ужъёсты.Телевидениысь журналистъёс та рад, верам ни, 2 кузя гинэ пыриськизы. Жюри синмаськемзэ вераз «Мынам Удмуртие» телекомпанилэн «Мон - егит» программаез  пумысен. Передача усьтӥськем дырысен трос ик дыр ӧз ортчы, нуисьёс, Вероника Ваулина но Петя Пушкин, калыкен огкыл шедьтӥзы. Учкисез бордазы кыске авторъёслэн сюжет пушкы выемзы. Соос  асьсэос со пушкын уло, кытын ке шудыса, кытын ке ужаса - но ваньмыз  туж тунсыко.Радиоын трос аръёс тыршемез но  асьме калык сярысь  шуныт программаос дасямез понна пусъемын «Удмуртия» ГТРК-ысь журналист Анастасия Гребина.Малпаськытэ но пичи ке но оскон пыӵатэ солэн Сюмси ёросысь Муки-Какси гуртысь гожтэм материалэз. Та «гондыр сэрегын» но вылэм ай улэп удмурт шормуӵ: отын туннэ кылӥське на анай кылмы, чузъясько шулдыр гуръёсмы.Конкурслэн положениезъя  озьы ик кенешемын вал нимысьтыз пусйыны пинал журналистъёсты. Тазэ призэз утӥз милям егит гожъяськисьмы Елена Фёдорова (Сараматова).  Со, аслаз арлыдыз шоры учкытэк, басьтӥське туж пӧртэм темаос борды: улон-вылонысь шуг-секытъёсты сэрттэ-пертче, шекъёсты шарая, зэмлыкез утча. Солэн гожъямъёсыз бере редакцие котьку сямен  жингыртӥсьёс луо: кин ке ушъя, кин ке кылмес юа «Шӧкыче» шедемез понна. Елена тунсыкъяське «бадӟым» темаосын но: политикаен, экономикаен.  Комиссиын пукисьёслы кельшизы солэн ВТО-лы сӥзем материалъёсыз.Вормисьёсты 10-тӥ октябре сӥе-дано пусйизы Ижысь Эшъяськон юртын. Премия басьтэмъёс но, мукет люкаськем адямиос но  туж шунытэн буре вайизы асьмелэсь Эрикмес. Татын нош ик чузъяськизы солэн кылбуръёсыз, кырӟанъёсыз.  Со выльысь бугыртӥз  творчествоен вырисьёслэсь мылкыдзэс. Гожтэм кылъёс уг ӝуало...Зинаида Рябинина. Туспуктӥз Владимир Беломорских. Теги: МынамУдмуртие ЭрикБатуев  